Terier sutera Australia

Terier sutera Australia atau hanya terier sutera (bergantung pada pejabat pendaftaran baka) ialah satu baka anjing kecil daripada jenis terier. Baka ini dikembangkan di Australia, sungguhpun jenis dan baka leluhur adalah dari Great Britain. Ia berkait rapat dengan terier Australia dan terier Yorkshire. Baka ini hanya dipanggil "Silky Terrier" ("terier sutera") di Amerika Utara, tetapi dipanggil "terier sutera Australia" di negara asalnya dan di selebih dunia.

Penampilan
Terier sutera Australia ialah terier kecil dan padat bertungkai pendek yang setinggi  pada paras kelasa, berjaga-jaga, dan aktif. Lapis bulu sutera panjang kelabu dan putih atau biru dan sawo matang ialah ciri pengenal pasti, tergantung lurus-lurus dan terbelah di sepanjang belakang, dan diperihalkan "rata, halus, dan licau".

Terier sutera patut lebih panjang sedikit daripada ketinggiannya (kira-kira seperlima lebih panjang daripada ketinggian pada paras kelasa). Ini ialah anjing yang dari segi sejarah digunakan untuk memburu dan membunuh rodensia dan ular, maka tubuhnya patut mempunyai cukup isi untuk menggalas peranan ini. Lapis bulunya memerlukan penjagaan kerap untuk mengelakkan kusutan dan mengekalkan kesuteraannya.

Terier sutera mempunyai kepala kuat berbentuk baji. Matanya kecil dan berbentuk badam. Menurut piawaian, mata berwarna cerah dianggap sebagai kecacatan. Telinganya kecil dan terangkat tegak-tegak. Terier sutera mempunyai ekor terletak tinggi-tinggi dan kaki kecil hampir mirip kucing. Lapis bulunya patut panjang, tetapi tidak mencecah lantai. Bulu pada muka dan telinga biasanya terpotong.

Sejarah
Leluhur terier sutera Australia termasuk terier Yorkshire dan terier Australian (yang diturunkan daripada terier jenis berbulu kasar yang dibawa dari Great Britain ke Australia pada awal abad ke-19); segelintir rekod menunjukkan sama ada anjing awal hanya merupakan terier Australia yang lahir dengan bulu sutera, atau sama ada terdapat percubaan untuk menghasilkan baka terpisah. Menurut American Kennel Club, baka ini dihasilkan pada penghujung abad ke-19 apabila terier Yorkshire disilangkan dengan terier Australia. Pada mulanya, baka ini dikenali sebagai Sydney Silky ("[anjing] sutera Sydney"), kerana ia terdapat terutamanya di bandar raya Sydney, Australia. Walaupun kebanyakan baka Australia lain merupakan anjing pekerja, terier sutera dibiakbakakan terutamanya untuk menjadi haiwan peliharaan dan pendamping bandar, walaupun ia juga terkenal kerana membunuh ular di Australia.

Sehingga tahun 1929, terier Australia, terier sutera Australia, dan terier Yorkshire tidak ditakrifkan dengan jelas. Anjing daripada tiga baka berlainan mungkin lahir dalam perinduk sama yang dipisahkan menurut penampilan kepada jenis berlainan sebaik membesar. Selepas tahun 1932 di Australia, pembiakbakaan silang lanjut tidak digalakkan dan pada tahun 1955 nama baka ini secara rasmi menjadi Australian Silky Terrier ("terier sutera Australia"). Baka ini diiktiraf oleh Australian National Kennel Council pada tahun 1958 dalam Kumpulan Mainan.

Semasa Perang Dunia Kedua dan selepas itu, askar Amerika yang telah ditempatkan di Australia membawa pulang ke Amerika Syarikat beberapa ekor terier sutera. Gambar-gambar akhbar bagi baka ini pada tahun 1954 menyebabkan lonjakan kepopularan dan ratusan terier sutera diimport dari Australia ke Amerika Syarikat. American Kennel Club mengiktiraf baka ini sebagai Silky Terrier pada tahun 1959, demikian juga United Kennel Club (Amerika Syarikat) pada tahun 1965 yang dalamnya ia ditunjukkan sebagai terier; ia juga diiktiraf sebagai Silky Terrier oleh Canadian Kennel Club. Baka ini diiktiraf oleh semua kelab kenel utama di dunia berbahasa Inggeris dan di peringkat antarabangsa oleh Persekutuan Kinologi Antarabangsa sebagai baka nombor 236.

Terier sutera Australia ialah terier, tetapi biasanya ditempatkan dalam Kumpulan Mainan dan bukan dalam Kumpulan Terier kerana saiz kecilnya. Persekutuan Kinologi Antarabangsa mempunyai seksyen khas Kumpulan Terier yang menyertakan hanya anjing terkecil, manakala kelab kenel lain menempatkan baka ini dalam Kumpulan Mainan, tetapi ada persetujuan umum bahawa jenis baka ini ialah terier.


Perangai
Piawaian baka memerihalkan perangai unggul terier sutera Australia sebagai perangai setajamnya berwaspada dan aktif. Walaupun ini masih baka bertenaga, ia agak kurang aktif berbanding dengan terier lain. Dalam tinjauan yang ditadbir oleh Dogs 101, sembilan puluh satu ekor anjing baka kecil (setinggi  dan kurang berat daripada ) dinilai menurut keupayaan untuk belajar dengan cepat - terier sutera ditempatkan dalam lingkungan dua puluh teratas. Walau bagaimanapun, pelatihan anjing ini dapat menjadi sukar, kerana baka ini kerap degil dan sengaja ketegar.

Ia lebih berdikari daripada baka mainan lain, namun penyayang dan setia kepada pemiliknya. Ia sedia menyalak, terutamanya apabila menyapa orang asing.

Kesihatan
Sebuah kajian United Kingdom tahun 2024 mendapati jangka hayat sebanyak 13.3 tahun daripada sampel 45 kematian untuk baka ini berbanding dengan purata 12.7 tahun untuk baka tulen dan 12 tahun untuk baka silang.

Lihat juga
 Senarai baka anjing
 Terier Yorkshire
 Terier Australia

Catatan

Rujukan

Bacaan tambahan


Pautan luar



Kategori:Baka anjing
Kategori:Baka anjing berasal dari Australia
Kategori:Baka FCI
Kategori:Terier
Kategori:Anjing mainan
Kategori:Anjing teman
Kategori:Terier mainan